Manah leka, enda ngemediska pending ninga
PENULIS nasit bendar bisi awak betemu sereta berandau enggau penulis leka lagu, pemain gitar sereta penanyi Isa Lee apin lama. Chukup andal ati meh ninga pengajar nya ke ngembuan degree dalam musik udah bisi ngerikut lagu benama Tuai Pengerindu. Chukup manah leka iya laban orang ngaga leka iya endang sigi tebilang baka pengajar Jimbun Tawai enggau Harolds Unsie enggau Isa Lee empu. Puji besai ngagai pengajar Isa Lee. Taja pia, agi mayuh bala peninga mengkang enda puas ati ninga leka tauka lirik dalam sekeda lagu artis rekoding bukai. Lebuh berandau mayuh bala ari Saratok, Sibu enggau Kanowit dulu ari tu, mayuh sida madah agi mayuh penanyi baru (aku enggai nyebut nama) endang sebarang embal, tauka seneka ati ngaga leka. Lirik lagu bakanya patut digaga manah agi awakka nyamai, ngena sereta nyemetak didinga. ENDA BEDULIKA RETI Asal iya setimbal, munyi ti ngena aja, laban mayuh peninga nadai entu bedulika reti enggau pengena leka lagu nya. Mayuh ga lagu ngena jaku tauka leka diambi ari jaku Melayu tajapan endang bisi jaku nya empu dalam jaku Iban. Ambika banding leka tauka lirik baka ‘syurga’ patut iya ‘serega’, ‘dunia’ patut iya ‘dunya’, jaku ‘cinta’ nadai dalam jaku Iban tang tau ngena ‘penyayau’ tauka ‘pengerindu’. Nadai mega jaku kitai Iban baka ‘paling’ tang bisi dikena sekeda penanyi dalam leka lagu sida. Mayuh agi leka bukai dikena awakka setimbal lalu kena ngenyukupka sada lagu siti-siti. Laban nadai orang tauka kuasa nyemetak ditaga kena meresa, napis lalu nentu pengena enggau pemetul leka lagu, nya alai lebuh lagu nya dirikot sereta dipasang ba radio tauka dimain peninga, dia deh sekeda leka lagu nya berupai enda ngena, enda betul dikena sereta enda manah reti tauka ngemai reti ti negatif. Jauh dulu ari penulis bisi berandau enggau penanyi ke begelar Mama Rock, iya nya Rosiana Urai, ke mega tukay studio rekoding Urai Productions di Sibu. NUMBAS PENGENA Urai madah, bisi sekeda lagu Iban baru diatu ngemai reti ti numbas iya pengena, iya nya tau dikumbai kitai ‘negatif’ taja pan jaku dikena nya nadai salah. “Ambika banding, bisi leka lagu ti madah indu nya enggai pulai puang, enggai pulai nadai utai ulih. Reti nya bisi negatif, laban indu nya enda tau enda bulih utai…lalu nama utai nya, kitai empu nemu nyagam reti nya,” ku Urai bejaku enggau penulis sereta madahka diri, taja pan ukai bansa Iban, tang mereti bendar pasal jaku Iban. “Leka lagu kitai enda patut nyilup reti ti enda manah, laban taja pan leka jaku nya setimbal, tang ukai reti semua jaku nya ngena magang, lalu kami penanyi kala mega dikompelin tauka dibantah ulih bala peninga laban ngena leka lagu ti ngemai reti ti enda manah, iya nya reti ti negatif,” ku Urai ke lama udah tebilang enggau mayuh lagu, nyengkaum Lauk Kitai, Agi Bisi Tedai Pengerindu sereta enggau mayuh lagu bukai kelimpah ari ke nyapu menang semua kategori lagu Orang Ulu ba semekih Dayak Music Awards (Dama) 2008 ba Hotel Crowne Plaza Riverside, enggau Anugerah Muzik Dayak (AMD) 2010 di BCCK suba. Iya mega bisi dikangau merindang bala mayuh ba pengerami renggat penudi AMD 2012 di Unimas. Taun 2016 ba pengerami ke sebaka Urai nadai dipeda enggau. Nya meh taun penudi AMD diatur. “Kekadang ukai salah penanyi tang penyalah tauka penyaru orang ke ngaga leka lagu nya, laban komposer lirik ke ngaga lagu, ukai penanyi. Bala kami penanyi mina belagu aja,” ku Urai taja pan madah iya empu mayuh ngaga leka lagu ka iya empu enggau sekeda penanyi bukai, kelebih agi penanyi Orang Ulu. SETUJU PENEMU Penemu Urai tu mega disetuju penanyi veteran Datin Senorita Linang lebuh ditanya penulis senentang penemu diri apin lama. Tuai Gerempung Artis enggau Pemusik Dayak (DAMA) Datuk Snowdan Lawan ke mega nyadi Sapit Menteri Lumba enggau Main mega sama setuju enggau penemu seduai nya tadi. “Leka lagu ti enda manah reti tauka negatif tau ngemaruhka lagu Iban. Bala penanyi patut nyeliahka diri ari ngena leka ti bakanya. Mayuh jaku ti manah patut dikena ari ti ngena leka negatif, leka mai reti kurang meruan,” ku Snowdan lebuh ditanya Sada Sarawak penemu iya empu dulu ari tu. Kelimpah ari nya Snowdan mega bisi ditanya senentang ulah nyelak tiru tauka ‘chelak tiru’ dalam industri musik Dayak, kelebih agi musik Iban. “Agi mayuh bendar orang ke ngaga salin VCD tauka CD ari original enggau nadai pemendar laban sida keran deka ngulihka untung jampat sereta ungkup ka sida empu aja. “Pekara tu ukai mina ngemai pengerusak ngagai industri tang nadai ulih ngenataika untung ti chukup ngagai bala penanyi ke ngelamatu udah bebendar ngemansangka diri,” ku Snowdan. “Ngambika industri musik Dayak terus maju sereta meri penguntung ngagai artis, ulah nyelak rumpak patut diketuka diatu,” ku Snowdan ti mega Kaban Kunsil Nengeri (ADUN) Balai Ringin. NAGANG ULAH CHELAK RUMPAK Sebedau tu Sada Sarawak kala mantaika ripot pasal sekeda bala artis Iban ke sama sepenemu enggau Snowdan dalam pekara nyelak rumpak tu. Penanyi enggau tukay studio rekoding lagu Iban Jennarino Jeraki bisi betemu enggau Sada Sarawak dulu ari tu, mega madah ulah nyelak tiru VCD album lagu Iban siti penanggul besai dalam dagang industri musik Iban. Pengawa orang ke mina berundingka diri empu deka ngambi untung jampat nya balat bendar ngerusak dagang nyual album VCD lagu Iban. Jennarino ke begulai enggau indai tuai iya Jenny Tan (JT) sama ngempu Golden Pearl Recording Studio (GPRS) di Kuching ditu madah sida keran bendar deka ngemunaska ulah orang ke bakanya, tang nadai tentu jalai laban ukai siku dua aja. “Diatu dagang kami berupai bendar surut bebanding enggau dua tiga taun ke udah. Enti suba, kami senang aja nyual siti album ngagai lima enam ribu, diatu ngagai tiga ribu siti album pan pedis,” ku iya lebuh betemu enggau Sada Sarawak dulu ari tu. Penemu tu mega disetuju siku agi penanyi enggau tukay studio rekoding ari Sibu, iya nya Cikgu Lembat Imban ti dikelala agi enggau nama Embat Lala, iya nya orang ti ngempu Panggau Buluh Pengerindu (PBP) Studio Productions.  Iya ngarapka Tuai DAMA Snowdan enggau bala komiti lengkas mutarka sekeda pekara ti nekul pemansang industri musik Dayak. Kerekai musik kitai Dayak diatu, ku Embat, sigi udah meraka garis menua ngagai Brunei, Semenanjung lalu anang nyebut agi ngagai Kalimantan laban bala Dayak di menua nya endang udah maju dalam industri musik sida kelimpah ari ke bisi lebih ari lapan juta raban bansa Dayak di Kalimantan Barat. “Nya alai nadai kebuah bala artis kitai enda ulih idup senang lantang ari untung ulih sida ari musik enggau lagu sida enti penyakit riman nyelak tiru tu ulih diputarka,” ku Embat lebuh berandau enggau penulis dulu ari tu. Ngambika bala pemacha nemu, DAMA udah mujur deregister dalam taun 2010 suba lalu udah ngatur empat iti AMD, iya nya dalam taun 2010, 2012 2014 enggau taun 2016 suba. Enti nitihka ba taun 2018 suba endang seiti agi AMD tang bisi penanggul mimit ngujungka iya enda nyadi. Lalu kenyau ari pun taun 2020 tu tadi tegal Kubit (Covid-19) pengawa nya lalu tejanggal, enda ulih diatur. Ba maya ke diatu bala mayuh agi benung nganti AMD ke diatur baru laban kitai udah manggai ba renggat endemik ti ulih endur ngatur mayuh bengkah pengerami bebala mayuh baka sebedau kubit suba. Taja pia, kitai meseti nitihka SOP kena nyaga pengerai diri enggau enggi orang bukai mega. 
See author's posts
